Maitinna (poexia)

Opera letiaia in zeneise de Pòulo Fuggetta

  Maitinna  

Quando de scuoeggio in scuoeggio va Maitinna 
accuoeggiando patelle gritte e zin, 
l'egua deven crestallo puro e fin 
e de sarà ven doce ra marinna. 

E l'areghe e l'arenna e l'herbettinna 
deven d'oro smerado e de rubin 
e ri pessi d'arinto brillarin 
e Nettun senza in testa se gh'inchinna. 

E ro sò per no cuoexera s'asconde, 
ma ne fa lumme in cangio ro sò viso: 
ro vento treppa int're sò trezze bronde. 

Ma no treppo zà mi, perchè m'aviso 
che se a se vè si bella dentr'i onde 
ch'a no amme sarvo lé como Narciso.

Categorîa:Conponiménti in lìgure